**KABELI eelhinnang**

**Rapla maakonnas, Märjamaa vallas, Nurme külas, Kabeli kinnistu eraldisel 14 lageraie (edaspidi LR) keskkonnamõju hindamise algatamata jätmine.**

**1. OTSUSTUS**

Lähtudes Osaühing Heiling 05.07.2024 esitatud metsateatisest, võttes aluseks keskkonnamõju hindamise ja keskkonnajuhtimissüsteemi seaduse (KeHJS) § 3 lõike 1 punkt 2, § 6 lõike 2 punkt 22 ja lõige 4, § 9 lõige 1, § 11 lõiked 2 ja 81, metsaseaduse § 41 lõige 81 ning Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 1 lõige 1 ja § 15 punkt 8 ning keskkonnaministri 16.08.2017 määruse nr 31 „Eelhinnangu sisu täpsustatud nõuded“ **otsustab Keskkonnaamet:**

**1.1. Jätta algatamata Rapla maakonnas, Märjamaa vallas, Nurme külas, Kabeli kinnistu (****registriosa nr 778206, katastritunnus 50404:004:0820 eraldisel 14 LR (5,71 ha) keskkonnamõju hindamine (KMH).**

**1.2. Kavandatud raie registreerimisel arvestada järgmiste keskkonnameetmetega:**

**1.2.1. Looduskaitseseaduse (LKS §55 lg 6¹) alusel on keelatud looduslikult esinevate lindude tahtlik häirimine, eriti pesitsemise ja poegade üleskasvatamise ajal. Lindude pesitsemise tippaeg on aprilli keskpaigast suve keskpaigani. Lindude asustustihedus on reeglina kõrgem segametsades (laane-, salu- ja soovikumetsades) ning kasvab metsa vanuse tõustes.**

**1.3. Keskkonnauuringud ei ole vajalikud.**

Keskkonnaamet teavitab KMH algatamata jätmise otsusest 14 päeva jooksul Ametlikes Teadaannetes.

**2. ASJAOLUD JA ÕIGUSLIKUD ALUSED**

2.1 Osaühing Heiling (registrikood 10838508) volitatud esindaja Margo Aasa (isikukood 37001200328) esitas 05.07.2024 Keskkonnaametile metsateatise nr 50001047182 Rapla maakonnas, Märjamaa vallas, Nurme külas, Kabeli kinnistu, (registriosa nr 3207737, katastritunnus 50404:004:0820 eraldisel 14 LR tegemiseks. LR on kavandatud kokku 5,71 ha suurusel alal, kavandatud raiemaht 1142 tm. Kavandatud tööde ala mõjualas (lähemal kui 30 meetrit) Asub Natura 2000 võrgustikku kuuluv Taarikõnnu-Kaisma linnuala, Kaisma loodusala, Kaisma hoiuala, I kaitsekategooria liigi Ciconia nigra (must-toonekurg), II kaitsekategooria liigi Tetrao urogallus (metsis) elupaik ja metsaelupaik tüübiga 9010\* (vanad loodusmetsad). Natura 2000 alade kaitse-eesmärgid on loetletud Vabariigi Valitsuse 05.08.2004 korraldus nr 615 „Euroopa Komisjonile esitatav Natura 2000 võrgustiku alade nimekiri“.

**2.2.** Keskkonnaamet annab KMH eelhinnangu selle kohta, kas kavandatav tegevus on olulise keskkonnamõjuga või mitte ning otsustab KMH algatamise või algatamata jätmise üle (KeHJSi § 3 lõike 1 punkt 2, § 6 lõike 2 punkt 22, § 61 lõige 3, § 7 punkt 4, § 9 lõige 1, § 11 lõiked 2 ja 4, metsaseaduse § 41 lõige 81 ning Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 1 lõige 1 ja § 15 punkt 8). KMH vajalikkuse üle otsustamisel lähtutakse KMH eelhinnangust ja asjaomase asutuse seisukohast (KeHJSi § 6 lõige 2 punkt 22, § 11 lõige 23). Eelhinnang lisatakse KMH algatamise või algatamata jätmise otsusele (KeHJSi § 6 lõige 2 punkt 22, § 11 lõige 4). Keskkonnaamet lähtus otsuse tegemisel KeHJSi § 11 lõikes 2 sätestatud tähtajast (otsus on tehtud 15 tööpäeva jooksul arvates KeHJSi § 61 lõikes 1 nimetatud teabe saamisest).

**3. EELHINNANG**

Keskkonnaamet annab KMH eelhinnangu arendaja esitatud ja muu asjakohase teabe alusel ning lähtudes kavandatavast tegevusest, selle asukohast ning eeldatavast keskkonnamõjust (KeHJSi § 61 lõige 3). Eelhinnangu sisu täpsustatud nõuded on KeHJS § 61 lg 5 alusel kehtestatud keskkonnaministri 16.08.2017 määrusega nr 31 „Eelhinnangu sisu täpsustatud nõuded”.

**3.1. Kavandatav tegevus**

**3.1.1. Tegevuse iseloom ja maht**

Kabeli kinnistul kavandatakse LR eraldisel 14 5,71 suurusel alal, kavandatud raiemaht on 1142 tm. LR eesmärgiks on metsa uuendamine, uue metsapõlve rajamine.

LR teostamisega luuakse tingimused uue metsapõlve tekkeks. Raiutud puitu on võimalik kasutada. Kokkuveoteede asukohta ei ole määratud, materjali kokkuvedu toimub mööda raieala.

**3.1.2. Tegevuse seos asjakohaste strateegiliste planeerimisdokumentidega ning lähipiirkonna praeguste ja planeeritavate tegevustega.**

Kabeli kinnistu asub Rapla maakonnas, Märjamaa vallas, Nurme külas. Märjamaa valla üldplaneeringu asub raieala territooriumil, kus üldplaneeringuga ei ole raietööd keelatud.

**3.1.3. Ressursside, sealhulgas loodusvarade, nagu maa, muld, pinnas, maavara, vesi ja looduslik mitmekesisus, näiteks loomastik ja taimestik, kasutamine**

Kavandatava tegevuse eesmärk on võimaldada taastuvate loodusressursside (puit) kasutust. Kavandatud lageraie käigus taastumatuid loodusressursse kasutusse ei võeta. Metsatöödel metsakaitse (veerežiim, ökosüsteem, pinnas) tagamine on reguleeritud metsa majandamise eeskirja[[1]](#footnote-1) §-s 19 sätestatuga ja veeseadusega.

**3.1.4. Tegevuse energiakasutus**

Energiakasutus raietöödel on masinate kütuse tarbimine.

**3.1.5. Tegevusega kaasnevad tegurid, nagu heide vette, pinnasesse ja õhku ning müra, vibratsioon, valgus, soojus, kiirgus ja lõhn**

Nõuetele vastava tehnika kasutamisel ei kaasne raietöödel saasteainete heidet pinnasesse, vette või välisõhku. Valguse, kiirguse ja lõhnareostust tegevusega teadaolevalt ei kaasne, samuti ei põhjusta tööde läbiviimine norme ületavat vibratsiooni või müra.

**3.1.6. Tekkivad jäätmed ning nende käitlemine**

Raietöödega ei kaasne jäätmete teket. Metsamajandusjääke ehk raidmeid ei käsitleta jäätmetena.

**3.1.7. Tegevusega kaasnevate avariiolukordade esinemise võimalikkus, sealhulgas heite suurus**

Raietöödel on keskkonnamõju põhjustavate avariide esinemine ebatõenäoline, raietöid teostatakse tehnilistele nõuetele vastavate masinatega.

**3.1.8. Tegevuse seisukoht asjakohaste suurõnnetuste või katastroofide ohust, sealhulgas kliimamuutustest põhjustatud suurõnnetuste või katastroofide ohust teaduslike andmete alusel**

Raietöödega ei kaasne suurõnnetuste või katastroofide tekke ohtu.

**3.2. Kavandatava tegevuse asukoht ja mõjutatav keskkond**

**3.2.1. Olemasolevad ja planeeritavad maakasutused ning seal toimuvad või planeeritavad tegevused**

Kabeli kinnistu sihtotstarve on 100 % maatulundusmaa, maaüksus asub hajaasustuspiirkonnas. Kavandatud raiete mõjualas (lähemal kui 30 m) ei ole raieid registreeritud. Raiega maakasutust ei muudeta, metsamaa kõlvik säilib ja ala jääb jätkuvalt kasutusse metsamaana.

**3.2.2. Alal esinevad loodusvarad, sealhulgas maa, muld, pinnas, maavara, vesi ja looduslik mitmekesisus, nende kättesaadavus, kvaliteet ja taastumisvõime**

Raiealal ei esine taastumatuid loodusvarasid. Raieala asub sinilille kasvukohatüübis. Eraldisel 14 kasvab küpsusdiameetri saavutanud männik.

**3.2.3. Keskkonna vastupanuvõime, mille hindamisel lähtutakse märgalade, jõeäärsete alade, jõesuudmete, randade ja kallaste, merekeskkonna, pinnavormide, maastike, metsade, Natura 2000 võrgustiku alade, kaitstavate loodusobjektide, alade, kus õigusaktidega kehtestatud nõudeid on ületatud või võidakse ületada, tiheasutusega alade ning kultuuri- või arheoloogilise väärtusega alade vastupanuvõimest**

Kavandatud raietest otseselt mõjutatud piirkond on ala, kus raied läbi viiakse. LR langiga piirnevatel aladel võib esineda ajutisi häiringuid, mis ei mõjuta ala vastupanuvõimet. Raiet kavandatakse metsamaastikus, alal ei ole erilist tähelepanu vajavaid pinnavorme.

Kultuuriväärtusi raiealal ei leidu.

Kavandatava tegevuse maa-ala piires puuduvad teadaolevalt sellised alad, kus õigusaktidega kehtestatud nõudeid on ületatud või võidakse ületada.

**3.2.4. Inimese tervis ja heaolu ning elanikkond**

Tervisemõjud saavad tekkida lähtuvalt mõjuallikast järgmistes valdkondades: müra, vibratsiooni ja välisõhu saastega kaasnevad tervisemõjud, joogivee kvaliteet ja kättesaadavus. Metsakasutusõiguse kitsendused, mis on seatud avalik-õigusliku isiku omandis olevas metsas ja piiramata või tähistamata erametsa kasutamiseks, on sätestatud metsaseaduse §-s 35. Kavandatud raietöödega selliseid mõjusid ei kaasne.

**3.3. Hinnang keskkonnamõju olulisusele (mõju suurus, ulatus ja tõenäoliselt mõjutatava elanikkonna suurus, mõju avaldumise tõenäosus ja aeg, mõju tugevus, laad, kestus, sagedus, pöörduvus ja piiriülesus)**

Alljärgnevalt on toodud kavandatavate raiete keskkonnamõju olulisuse hinnang koos põhjenduste ja selgitustega.

Kavandatud raie mõju keskkonnaelementidele:

Vesi- raiealal ei asu veekogusid, seega veekogusid ei mõjutata. Raie on kavandatud vastavalt kehtivatele õigusaktidele, seega langi ulatuses mõju veerežiimile ei ole oluline. Veega seotud Natura kaitse-eesmärke ja muid alal esinevaid veega seotud kaitsealuseid loodusobjekte raietööd ei kahjusta.

Välisõhk ja kliima- kavandataval raiel ei ole olulist mõju välisõhule ja kliimale, üksik raie eraldi ei takista kliimaeesmärkide saavutamist.

Maastik ja looduslik mitmekesisus- Raied on kavandatud vastavalt kehtivatele õigusaktidele, seega ei mõjuta mõjualas olevaid kaitstavaid alasid.

Elanikkonnale, inimese tervisele, heaolule ja varale, kultuuripärandile ja kaitstavatele loodusobjektidele ning nende omavahelistele seostele- Raiealal ei ole neid elemente ja kavandatud raie neid ei mõjuta. Raietööde mõju on lokaalne, elanikkonda ei mõjuta.

Raiete teostamisel avalduvad võimalikud mõjud eelkõige tööde tegemise ajal. Kavandatud raied on ühekordne lühiajalise mõjuga tegevus, kestusega umbes üks kuu. Raiete teostamise järgselt mõjud pöörduvad - lageraielangi uuenemine tagatakse metsaseaduse §-s 24 sätestatud korras. Kavandatava tegevusega ei kaasne piiriülest mõju.

**3.3.1. Mõju Natura 2000 võrgustiku alale**

**3.3.1.1 Natura 2000 ala kaitse-eesmärgid ja nende kirjeldused**

Kavandatud raieala mõjualas (lähemal kui 30 m) asub Taarikõnnu-Kaisma linnuala ja Kaisma loodusala. Alade kaitse-eesmärgid on loetletud Vabariigi Valitsuse 05.08.2004 korraldus nr 615 „Euroopa Komisjonile esitatav Natura 2000 võrgustiku alade nimekiri“.

Eelhinnangu tulemusel selgub, kas tegevusega võib kaasneda eraldi või koos muude tegevustega eeldatavalt oluline ebasoodne mõju Natura 2000 võrgustiku ala kaitse-eesmärgile. Käesoleval juhul ei ole tegevus otseselt vajalik Taarikõnnu-Kaisma linnuala ja Kaisma loodusala kaitse-eesmärkide saavutamiseks.

Loodusdirektiivi artikkel 6 lõige 1 kohustab liikmesriike kehtestama erikaitsealade suhtes meetmed, mis vastavad aladel esinevate metsaelupaikade ökoloogilistele vajadustele. Sama direktiivi artikkel 6 lõige 2 kohustab vältima elupaikade halvenemist ja oluliste liikide häirimist. Euroopa Komisjoni Natura 2000 alade kaitsekorralduse juhendi[[2]](#footnote-2) järgi tuleb elupaikade halvenemisena käsitleda olukorda, kui väheneb elupaigatüübi pindala sellel alal või kui halvenevad elupaiga kaitsestaatuse pikaajaliseks säilimiseks vajalikud funktsioonid ja struktuur võrreldes nende esialgse (Natura võrgustiku liitumise hetke) või taastatud seisundiga. LKS § 69 kohaselt korraldatakse Natura 2000 alade kaitset siseriiklike kaitstavate loodusobjektide kaudu, ehk eespoolviidatud erinõuded tuleb tagada, rakendades nende alade kaitsekorda. Seal hulgas tuleb neid arvesse võtta metsateatiste menetlemisel.

Metsaelupaikade seisund ei ole loodusdirektiivi rakendamise aruande[[3]](#footnote-3) järgi valdavas osas soodne. See viitab sellele, et metsaelupaikade pindala ja või seisund on võrreldes esialgse seisundiga vähenenud. Seega vältimaks elupaikade seisundi jätkuvat halvenemist, tuleb tagada, et ühegi hetkel teadaoleva elupaiga pindala ja seisund selleks moodustatud erikaitsealadel ei väheneks.

**3.3.1.2. Kavandatava tegevuse mõju prognoosimine Natura 2000 alale**

Kavandatava lageraie tulemusel tekib lage ala seemne- ja säilikpuudega.

Kavandatud raiealaga piirneval alal on registreeritud EELIS-e andmetel Taarikõnnu-Kaisma linnuala kaitse-eesmärgiks olevate liikide Ciconia nigra (must-toonekurg) ja Tetrao urogallus (metsis) elupaigad ja Kaisma hoiuala kaitse eesmärgiks olev metsaelupaik 9010\* (vanad loodusmetsad).

Puistute raiumine kavandatud raie alal ei mõjuta elupaikasid negatiivselt kaugemal kui 30m[[4]](#footnote-4).

Metsa kokkuveoteede, laoplatsi, raielankide raidmetest puhastamise viisid ja kord on kehtestatud keskkonnaministri määrusega „Metsa majandamise eeskiri“.

Kuna kavandatud raieala mõjualas ja raiealal ei asu lisaks eelpool käsitletule muid Taarikõnnu-Kaisma linnuala ja Kaisma loodusala kaitse-eesmärkideks olevaid loodusdirektiivi elupaiku ega liikide elupaiku, siis kavandatud raietegevus Taarikõnnu-Kaisma linnuala ja Kaisma loodusala kaitse-eesmärke ei kahjusta. Kavandatavad raied ei mõjuta ebasoodsalt eelpoolnimetatud alade kaitse-eesmärke ega terviklikkust.

**3.3.1.3** **Mõju kaitstavale loodusobjektile**

Raied on kavandatud Kaisma hoiualaga piirneval alal. Mõju hoiuala kaitse eesmärkidele, mis kattuvad Taarikõnnu-Kaisma linnuala ja Kaisma loodusala kaitse eesmärkidega, on käsitletud p 3.3.1.2.

Eraldis 14 mõjualas on I kaitsekategooria liigi Ciconia nigra (must-toonekurg) elupaik (KLO9128712 ) pindalaga 73,29 ha.

Eraldis 14 mõjualas on II kaitsekategooria liigi Tetrao urogallus (metsis), elupaik. Metsise elupaik (KLO9133464) on 3051,71ha suur.

Mõlemad kaitsealused liigid on Kaisma hoiuala kaitse-eesmärgiks.

Kaitsealustel liikidel on piisavalt suur sobilik elupaik ja raie piirneval alal ei mõjuta liikide toitumist ja pesitsust.

**3.3.2. Kavandatava tegevuse koosmõju muude asjakohaste toimuvate või mõjualas planeeritavate tegevustega**

Raie on kooskõlas üldplaneeringuga, looduskaitse-, vee- ja metsaseadusega, ja eelduslikult olulist mõju ei ole.

**3.3.3. Ebasoodsa mõju tõhusa ennetamise, vältimise, vähendamise ja leevendamise võimalused**

Antud raie puhul on asjakohased alljärgnevad üldreeglid:

Suuremate pinnasekahjustusteta on võimalik raietöid (sh puidu kokkuvedu) teha külmunud või kuivalt pinnaselt.

Looduskaitseseaduse § 55-st tulenevalt on raiete tegemisel tingimuseks ajaline piirang teostada tööd väljaspool kaitsealuste lindude pesitsusaega (soovitatavalt ajavahemikul 01.09 kuni 14.03.)

Töökohas peab olema varustus reostuse eemaldamiseks.

**3.3.1. Kavandatava tegevuse koosmõju muude asjakohaste toimuvate või mõjualas planeeritavate tegevustega**

Kavandatud raieala mõjualas (lähemal kui 30 m) asub Taarikõnnu-Kaisma linnuala ja Kaisma loodusala. Kavandatav raie ei mõjuta ebasoodsalt Taarikõnnu-Kaisma linnuala kaitse-eesmärke ega nimetatud ala terviklikkust.

**3.3.2. Ebasoodsa mõju tõhusa ennetamise, vältimise, vähendamise ja leevendamise võimalused**

Töökohas peab olema varustus reostuse eemaldamiseks.

**3.4. Eelhinnangu järeldus**

Kavandatud lageraiel pole olulist mõju välisõhu kvaliteedile, maavaradele (maardlad), pinnasele, põhja- ja pinnaveele, kaitstavatele loodusobjektidele ega kultuuripärandile ning tegevus ei kahjusta inimeste tervist, heaolu ega vara. Mõjud Natura 2000 võrgustiku aladele on välistatud, rakendades projekti osana Looduskaitseseaduse § 55 lg-st 6 tulenevaid tööde tegemisel kohustuseks võetud meetmeid. Keskkonnamõju hindamise algatamine ei ole vajalik, sest:

1. On välistatud, et tegevus avaldab ebasoodsat mõju Taarikõnnu-Kaisma linnuala ja Kaisma loodusala kaitse-eesmärkidele.

2. Kavandatava tegevusega ei kaasne olulist keskkonnamõju veele ega välisõhule, samuti ei ületata piirmäärasid müra ja õhu saastatuse osas, vibratsioon eeldatavalt puudub. Tegevusega ei kaasne koosmõju teiste tegevustega.

3. Kavandatava tegevusega ei kaasne mõju inimeste tervisele, heaolule ja varale, samuti avariiolukordi või suurõnnetusi.

4. Tööde tegemisel keskkonnakaitsenõuetele vastavalt on avariiolukordade esinemine vähetõenäoline.

**4. ÄRAKUULAMINE**

Asjaomased asutused on loetletud KeHJS §-s 23. Eelhindamise otsus on koos metsateatise otsusega metsaregistris ja Ametlikes Teadaannetes.

Eelhinnangu koostaja:

Andres Hendrikson

Metsahoiu vanemspetsialist

Metsaosakond

1. Keskkonnaministri 27.12.2006 määrus nr 88 „Metsa majandamise eeskiri”. [↑](#footnote-ref-1)
2. Natura 2000 alade kaitsekorraldus. Elupaikade direktiivi 92/43/EMÜ artikli 6 sätted (2019/C 33/01)lk 21-22.) https://eur-lex.europa.eu/legal-content/ET/TXT/PDF/?uri=CELEX:52019XC0125(07)&from=EN [↑](#footnote-ref-2)
3. Loodusdirektiivi rakendamise aruanne. Allikas: http://cdr.eionet.europa.eu/Converters/run\_conversion?file=ee/eu/art17/envxtxasa/EE\_habitats\_reports-20190725-083848.xml&conv=589&source=remote [↑](#footnote-ref-3)
4. Runnel, K. 2021. RMK rakendusuuring „Kaitstavate metsafragmentide eesmärgipärasuse suurendamine“ [↑](#footnote-ref-4)